Vliegskole neem metro hof toe oor geldskok | Netwerk24
Deur Jeanne-Marié Versluis 25 Julie 2021 00:29
Die Wonderboom-lughawe. Foto: Wonderboom- nasionale lughawe
Tien vliegskole by die Wonderboom-lughawe in Pretoria het 'n hofbevel teen die Tshwane-metroraad bekom omdat die metro ná 40 jaar die skole se landings­tariewe met 'n astronomiese 321% opgestoot het.
Die skole het Dinsdag 'n dringende aansoek in die hooggeregshof in Pretoria teen die metro gebring.
Regter Brenda Neukircher het die metro intussen verbied om sy besluit om standaardtariewe op die vliegskole af te dwing, in werking te stel.
Die interdik geld terwyl die vliegskole se interne appèl by die metro of 'n hersieningshofaansoek teen die tariewe aan die gang is. Dit geld ook vir Tshwane se rekening aan ander vliegskole wat nie in die hofsaak was nie.
Die metro het in Mei besluit om vliegskole, wat voorheen net 20% van die standaardprys vir landingstariewe betaal het, voortaan die volle tarief te vra toe hy sy middeltermynbegrotingsraamwerk (MTEF) aanvaar het.
Hendrik Kraaij, 'n direkteur van die Blue Chip-vliegskool (een van die applikante), sê in hofstukke al tien skole het geriewe by die lughawe. Hulle lei nuwe vlieëniers en lugbemanning op.
Vir minstens 40 jaar het vliegskole by Wonderboom net 20% van die gebruiklike bewegingstarief (movement fee) betaal elke keer wanneer 'n vliegtuig land. Dit het onder R60 beloop.
Sonder die korting sal hulle amper R200 moet betaal vir elke landing.
'n Vliegtuig van Legend Sky, een van die vliegskole by die Wonderboom-lughawe in Pretoria wat die Tshwane-metroraad hof toe vat. Foto: Instagram
Kommersiële en passasiersvliegtuie betaal die standaardtariewe, want hulle land en styg baie minder gereeld op as die vliegskole se vliegtuie.
As 'n vlieënier opgelei word, moet hy/sy verskeie kere per dag opstyg en land. Elke skool bedryf ook verskeie vliegtuie gelyktydig. Daarom word dit opleidingstariewe genoem.
Dit is ook die praktyk elders in die land dat vliegskole baie minder betaal.
Benewens die feit dat so 'n styging deur die nasionale tesourie verbied word, het dit katastrofiese gevolge vir die vliegskole. Dis onmoontlik om die skole te bedryf met sulke tariewe, sê Kraaij.
Kraaij sê die metro redeneer die opleidingstariewe is gebruik om Wonderboom by vliegskole te bemark.
Noudat die skole gevestig is, word die opleidingstariewe geskrap sonder konsultasie of redelike kennisgewing.
Die skole is huurders by die lughawe. Die lughawe sal finansieel ernstig benadeel word as die vliegskole ondergaan, sê Kraaij.
Die vliegskole sê voornemende studente sal na goedkoper skole by ander lughawens gaan wat nie hul vliegskole oorbelas nie.